EU-tuomioistuin on julistanut pätemättömäksi unionin vuoden 2006 direktiivin, joka määrittelee oikeuden kerätä ja säilyttää kansalaisten viestintätietoja rikollisuuden, muun muassa terrorismin torjuntaa varten.

Tuomioistuimen mukaan direktiivi merkitsee vakavaa puuttumista yksityiselämän kunnioittamista ja henkilökohtaisten tietojen suojaamista koskeviin perusoikeuksiin.

Direktiivin mukaan EU-maat voivat velvoittaa puhelinyhtiöt ja internetin palveluntarjoajat säilyttämään ihmisten puhelu- ja internetviestintätietoja vähintään puolen vuoden ajan. Tietoja voi kerätä viestin ajankohdasta, kestosta ja kohteesta mutta ei itse sisällöstä. Tietoihin on pääsy kansallisilla tiedustelu- ja poliisiviranomaisilla.

Tuomioistuin katsoo, että vaikka lain tarkoituksena on taistella vakavaa rikollisuutta vastaan, tiedonkeruuoikeudet ovat tarpeettoman suuret.

Tuomioistuimen mielestä lain tulisikin rajoittaa enemmän sitä, millaisia tietoja voidaan kerätä sekä viranomaisten pääsyä tietoihin.

Tuomioistuin pitää myös riittämättömänä väärinkäytösten ja tietojen tuhoamisen valvontaa.

Tuomioistuimelle asiasta olivat kannelleet irlantilainen yksityisyyden suojaa edistävä Digital Rights Ireland sekä useat itävaltalaistahot.

Lähteet: AP, AFP, Yle Uutiset